題尉遲將軍新廟
作者：高適
朝代：唐

paragraphs: 周室既板蕩，賊臣立嬰兒。
將軍獨激昂，誓欲酬恩私。
孤城日無援，高節終可悲。
家國共淪亡，精魂空在斯。
沈沈積冤氣，寂寂無人知。
良牧懷深仁，與君建明祠。
父子俱血食，軒車每逶迤。
我來薦蘋蘩，感歎興此詞。
晨光上階闥，殺氣翻旌旗。
明明幽冥理，至誠信莫欺。
唯夫二千石，多慶方自茲。